钦定古今图书集成/明伦汇编/氏族典/第395卷 > 李齐
## 钦定古今图书集成/明伦汇编/氏族典/第395卷 > 李齐

按《元史李齐传》：“齐字公平，广平人。元统元年进士第
一，历佥河南淮西廉访司事，移知高邮府，有政声。至
正十三年，张士诚破泰州，河南行省遣齐往招降，被
拘久之，贼酋自相杀，纵齐来归。俄陷兴化县，行省使
齐出守甓社湖。夏五月乙未，数贼入城，一噪呼而省
宪官皆遁，齐急还救城，贼已闭门拒我。已而有诏，凡”
叛逆者赦之。诏至高邮，不得入，贼绐曰：“请李知府来。”
乃受命。行省强齐往，至则下齐狱中。官军进攻城，士
诚呼齐使跪，齐叱曰：“吾膝如铁，岂肯为贼屈？”士诚怒，
扼之跪。齐立而诟之，乃曳倒，捶碎其膝而剐之。论者
谓大科三魁，若泰不华没海上，李黼陨九江，洎齐之
死，皆不负所学云。